En 37-årig mand fra Flauenskjold nægter sig skyldig i at have dræbt og voldtaget Mia Skadhauge Stevn. Hans forsvarsadvokat, Mette Grith Stage, forventer dog, at han vil erkende usømmelig omgang med lig. Det oplyser hun til TV 2 uden at ville uddybe det nærmere, da hendes klient skal afgive forklaring, når retssagen begynder ved Retten i Aalborg 7. juni. - Der vil han komme med sin forklaring om hændelsesforløbet, og derfor er det eneste, jeg kan sige, at han nægter de to mest alvorlige tiltalepunkter, drab og voldtægt. - Men jeg forventer, at han overordnet set kan erkende usømmelig omgang med lig, siger Mette Grith Stage. Seks måneders fængsel Usømmelig behandling af lig - som det hedder i Straffeloven - straffes med højst seks måneders fængsel. Ifølge anklageskriftet samlede den tiltalte mand 22-årige Mia Skadhauge Stevn op i sin varebil 6. februar 2022, efter at hun havde været i byen i Aalborg. Fra han samlede hende op klokken 06.09 til klokken 15, udsatte han hende ifølge politiet for flere seksuelle overgreb under anvendelse af vold og trusler om vold. I løbet af samme tidsrum slog han hende ihjel blandt andet ved kvælning, mener politiet. Anklageskriftet beskriver, hvordan han herefter parterede sit offer med forskellige redskaber og spredte ligdelene i et skovområde ved Dronninglund Storskov. Egnet til almindelig straf Om den tiltalte er enig i anklageskriftets udlægning af den del, han erkender, vil hans forsvarsadvokat ikke ind på. - Det han erkender, er usømmelig omgang med lig. Om det så præcist er, som det er formuleret i anklageskriftet eller ej, det vil blive afdækket nærmere under selve retssagen. Men jeg kan ikke komme yderligere ind på det på nuværende tidspunkt, siger Mette Grith Stage. Hun oplyser, at hendes klient frivilligt har medvirket til en mentalundersøgelse, som er helt almindelig praksis i drabssager. Anklageskriftet nævner ikke, at en behandlingsdom eller en anden straf end almindelig fængsel kan komme på tale. På den baggrund konkluderer TV 2s retskorrespondent, Astrid Søndberg, at den tiltalte er egnet til almindelig fængselsstraf. Sagen kommer for Retten i Aalborg 7. juni. Der er afsat ni retsdage til sagen, og der ventes dom i slutningen af måneden.
I dag er anklageskriftet kommet frem, hvor det hidtil har været kendt at den 37-årige er sigtet for drab. Nu går tiltalen også på voldtægt og usømmelig omgang med lig.